In nomine patris et filii et spiritus sancti, amen. Nos, Sancte Genovefe, et Sancti Eligii priores, et celerarius Sancte Genovefe ab abbate suo, dictorum priorum conjudice subdelegatus Parisiensis, judices a Domino papa delegati in causa que vertebatur inter fratres militie Templi, ex una parte, et thesaurarium de Villaribus Sancti Benedicti Floriacensem fratrem et monachum, ex altera, super hoc quod dicebant dicti fratres militie Templi quod, cum ipsi vina sua vendi facerunt in domo sua apud Villaria Sancti Benedicti, thesaurarius de Villaribus Sancti Benedicti per se et per auxilium suum impedivit quominus predicti fratres in predicta domo venderent vinum supradictum, unde incurrerunt damna usque ad decem libras parisiensium que petebant sibi restitui dicti fratres ab eodem. Dicebant etiam quod dictus thesaurarius minus juste et violenter fregit per se et complices suos ostium domus sue supradicte multa opprobria et convitia habitantibus in ea inferendo, unde iidem fratres Templi dictas injurias sibi competenter petebant emendari, quas noluissent sustinuiisse dicti fratres pro viginti libris parisiensibus; petebant etiam dicti fratres a thesaurario supradicto quod sibi satisfaciat super quadam injuria illata cuidam homini suo, videlicet Saraceno, in quem dictus thesaurarius manus dicitur injecisse violentas ipsum optime verberando, quam injuriam noluissent sustinuisse pro centum solidis; petebant etiam jamdicti fratres a dicto thesaurario quod sibi restituat quedam vadia que detinet minus juste pro equis ipsorum fratrum captis ab ipso thesaurario in nemore de Villaribus Sancti Benedicti, quod estimant centum solidos parisiensium, et pro damnis et deperditis que incurrerunt dicti fratres pro detentione dictorum vadiorum et pro captione dictorum equorum petebant viginti libras parisiensium; petebant etiam dicti fratres emendari a dicto thesaurario istam injuriam quam noluissent sustinuisse pro decem libris parisiensium; et quod de cetero cesset ab injuriis istis et consimilibus, et hoc petebant salvo jure addendi et diminuendi et immutandi, lite coram nobis supra legitime contestata, confessionibus utrobique factis et testibus utriusque partis receptis et attestationibus publicatis assignata die utrique parti ad dicendum in testes, et dicta testium et facta conclusione in dicta causa die partibus ad proferendam sententiam definitivam assignata, praesentibus dicto thesaurario pro se et procuratore dictorum fratrum, scilicet Joanne, clerico, de prudentum et bonorum virorum consilio, ab impetitione dictorum fratrum per definitivam sententiam absolvimus thesaurarium memoratum, dicto procuratori super hoc nomine Templi perpetuum silentium imponentes. Datum anno Domini millesimo ducentesimo vicesimo quinto, die veneris ante Pentecosten.